#

# ПОКАНА

**Междууниверситетският институт по мениджмънт на образованието „Интераула“ (МИМО – Интераула) кани младежи на възраст от 16 до 35 години за участие в своя текущ проект**

**„ИНКУБАТОР НА ИНТЕГРИРАНИ ОБРАЗОВАТЕЛНИ МРЕЖИ В ГОЛЕМИЯ ГРАД“**

 ***Защо?***

На територията на голяма София съществуват стотици училища, детски градини и читалища, десетки университети и висши училища, множество културно-просветни, квалификационни и обучителни центрове. Всички те имат сходни цели и дейности, изправени са често пред аналогични проблеми, но по традиция се стараят да се справят с тях сами, разчитайки най-вече на собствен капацитет, ресурси, опит, подкрепи и системи за достъп. Това принуждава и хората, които се нуждаят от техните образователни услуги и помощ, да инвестират сериозни усилия и време, за да достигнат до тях. Затова разпокъсаността на образователните подкрепи, учебните среди и ресурсите обременява допълнително хората и обществото, като ограничава тяхната полезност и резултативност, затруднява управлението и комуникацията, а същевременно оскъпява тяхното съществуване и ползване.

 Но това не е само български проблем. В момента повече от половината население на света живее в градовете. Населението на Xoнĸoнг, Cингaпyp, Бepмyдcĸитe ocтpoви, Maĸao, Kaймaнoвитe ocтpoви, Cинт Mapтeн и Moнaĸo обитава изцяло урбанизирани територии. България също е сред държавите с изключително висок процент на градско население, като със своите 74% (2014) сериозно надхвърля средните стойности в световен мащаб. Това огромно струпване на хора, ресурси, среди и подкрепи в градовете изисква сериозни и постоянни усилия за тяхното добро системно управление. Не случайно от 2013 г. ЮНЕСКО стартира глобалната си инициатива “*Learning Cities*” (*Учещи градове*), чрез която се стимулира партньорството и работата в широки образователни градски мрежи между всички хора, организации и институции, които произвеждат и разпространяват полезни знания и опит в богатите на ресурси и среди големи градски ареали. Понастоящем мрежата обхваща над *1000 учещи градове* *и ареали в целия свят,* чиито жители и лидери са избрали да развиват градовете си като *екосистеми за учещите през целия и в целия живот хора*. За съжаление, до момента София не е част от нея. Време е да променим това, като помогнем на нашата столица да се подготви за членство в мрежата.

 Затова настоящият проект цели да събере хора и идеи, за да изградим с общи усилия уникалния образ на *София като учещ се град* *на толерантността и мъдростта*, в който функционират стабилни тематични мрежи в сферите на най-значимите приоритети за нашия град - здравеопазване, екология, технологично развитие, професионално ориентиране и кариерно развитие, икономика и предприемачество, култура и свободно време, приобщаваща и достъпна образователна среда.

***Какво?***

ИНКУБАТОРЪТ ще даде възможност на младите хора да (до)развият свои иновационни идеи за работа в широки учещи мрежи на територията на голяма София в три тематични направления: „зелени и здравословни градове“, „равноправни и приобщаващи учещи градове“ и „достойна работа и предприемачество в учещия град“. По всяка от трите ключови теми ще бъдат сформирани минимум 2 екипа със следните (предварителни) тематични фокуси:

1. *Зелени и здравословни учещи градове*
	1. Интегрирани градски мрежи за здравно и екологично образование;
	2. Интегрирани градски мрежи за спорт, туризъм и здравословен начин на живот;
	3. Интегрирани градски образователни пространства, ареали и технологии;
2. *Равноправни и приобщаващи учещи градове*
	1. Интегрирани градски мрежи за приобщаващо образование;
	2. Интегрирани градски мрежи за гражданско, културно и (интер)културно образование;
	3. Интегрирани мрежи за образование по науки и технологии*.*
3. *Достойна работа и предприемачество в учещия град*
	1. Интегрирани градски мрежи за професионално образование и кариерно ориентиране;
	2. Интегрирани градски мрежи за образование и обучение по предприемачество;
	3. Интегрирани градски мрежи за учене през целия живот.

За целта всеки младежки екип ще има подкрепата на своите ментори, които ще са специалисти в съответното тематично направление, а така също и на консултантски екип от експерти по управление на образованието, предприемачество и работа в мрежа. Широко ще бъде използван опитът на глобалната мрежа на учещите градове *(*[*http://uil.unesco.org/lifelong-learning/learning-cities/build-learning-city*](http://uil.unesco.org/lifelong-learning/learning-cities/build-learning-city)*).* В края на проекта всеки екип ще представи своите предложения пред широка публика, като най-добрите разработки ще бъдат подкрепени да кандидатстват по спонсорски младежки конкурси на Столична община през 2020 г.

 ***Кога?*** *(ключови дати и периоди)*

**22 май 2019 г.** (сряда), 9:00 – 15:30 ч. – работен семинар за менторите и консултантите

**9 юни 2019 г.** (неделя), 15 – 18 ч. – информационен полуден за кандидатите за младежки екипи

**Юни –октомври 2019 г. –** период насамостоятелна работа по групи/екипи с подкрепата на менторите, консултантите и онлайн платформа от ресурси и информационни материали

**Началото на ноември 2019 г.** – еднодневни тематични творчески ателиета, в рамките на които екипните идеи ще се финализират и презентират публично.

 ***Как можете да участвате?***

 Достатъчно е да попълните формуляра за кандидатстване и го изпратите не по-късно от 20 май **2019** г. на имейл адреса на МИМО – Интераула: mimointeraulaproject@gmail.com с тема: **IncubatorApp**, а на **9 юни 2019** г. ви очакваме на информационен полуден за кандидатите за младежките тематични групи, когато ще стане и окончателната селекция на участниците. Поканата за събитието ще получите до края на м. април 2019 г.